หงฉี

หงฉี  เป็นตราสินค้ารถยนต์หรูของจีนที่ดำเนินการโดยบริษัทผู้ผลิตรถยนต์ เอฟเอดับบลิวกรุป หงฉีเปิดตัวใน ค.ศ. 1958 ทำให้เป็นตราสินค้ารถยนต์นั่งที่เก่าแก่ที่สุดของจีน ในภาษาจีน "หงฉี" หมายถึง "ธงแดง"
ในตอนแรก รถยนต์หงฉีผลิตขึ้นเพื่อใช้สำหรับเจ้าหน้าที่รัฐระดับสูงเท่านั้น โดยได้หยุดการผลิตไปใน ค.ศ. 1981 แต่ภายหลังได้กลับมาผลิตใหม่ในช่วงกลางทศวรรษ 1990
ประวัติศาสตร์.
ต้นกำเนิด.
แม้ว่าชื่อจะยังคงอยู่ แต่รถยนต์ที่ใช้ชื่อแบรนด์นี้กลับมีความหลากหลายอย่างมาก เดิมทีเป็นรถสำหรับบุคคลสำคัญ แต่ภายหลังรถของแบรนด์นี้มีตั้งแต่นำไปใช้เป็นแท็กซี่ ไปจนถึงรถเก๋งธุรกิจระดับล่าง ในช่วงงานฉลองครบรอบ 60 ปีการก่อตั้งสาธารณรัฐประชาชนจีน แบรนด์นี้ได้กลับคืนสู่รากเหง้าดั้งเดิมอีกครั้งด้วยการเป็นพาหนะสำหรับผู้นำพรรค
รถยนต์หงฉีรุ่นแรกนั้นเป็นสินค้าระดับหรูหราที่ใช้สำหรับขนส่งบุคคลสำคัญจากต่างประเทศ และชนชั้นสูงของพรรค แม้ว่าประธานเหมา เจ๋อตงจะอ้างว่าไม่เคยนั่งรถหงฉีจนกระทั่งการมาเยือนของนิกสันใน ค.ศ. 1972 แต่เขาก็ให้ความสนใจกับรถยนต์เหล่านี้มาตั้งแต่ต้น
รถยนต์หงฉีรุ่นแรกคือ CA72 เปิดตัวเมื่อวันที่ 1 สิงหาคม ค.ศ. 1958 และภายในเดือนกันยายนก็ได้มีการเปิดตัวรุ่นเปิดประทุนซึ่งตั้งใจจะให้บุคคลสำคัญใช้ในพิธีสวนสนามวันชาติ การออกแบบของ CA72 มีพื้นฐานมาจาก. ตั้งแต่เริ่มต้น รถยนต์หงฉีขนาดใหญ่รุ่นนี้ได้ติดตั้งเครื่องยนต์ V8 ที่ให้กำลัง และกระจังหน้ามีต้นแบบมาจากพัดจีนโบราณ ซึ่งยังคงถูกใช้ในรถยนต์หงฉีจนถึงปัจจุบัน
รุ่น CA770 ซึ่งเปิดตัวครั้งแรกใน ค.ศ. 1963 ยังคงผลิตต่อไปจนถึง ค.ศ. 1980 แม้จะผลิตในจำนวนจำกัดก็ตาม มีรถยนต์หงฉีรุ่นเครื่องยนต์ V8 รุ่นนี้ถูกสร้างขึ้นทั้งหมดประมาณ 1,600 คัน และตลอดหลายปีที่ผ่านมา มีการเปิดตัวรุ่นย่อยต่าง ๆ มากมาย รวมถึงรุ่นฐานล้อยาวที่มีที่นั่งสามแถวใน ค.ศ. 1965 และรุ่นหุ้มเกราะ (CA772) ใน ค.ศ. 1969
ค.ศ. 1991–2018.
ระหว่าง ค.ศ. 1995 ถึง 2006 ผลิตภัณฑ์จากต่างประเทศได้ถูกผลิตในประเทศจีนและวางจำหน่ายในชื่อรุ่นของหงฉี รวมถึงอาวดี้ 100 (CA7200/CA7220) และลินคอล์น ทาวน์คาร์ (CA7460) รถที่ใช้พื้นฐานอาวดี้ 100 มีสองรุ่นย่อย ได้แก่ รุ่นที่หรูหรากว่าชื่อ "Century Star" และรุ่นที่มีขนาดเล็กกว่า (1.8 ลิตร) ชื่อ "Hongqi Mingshi"
เอฟเอดับบลิวเริ่มผลิตรถยนต์หงฉีเจเนอเรชันที่สามใน ค.ศ. 2006 โดยใช้ชื่อรุ่นว่า HQ3 ซึ่งพัฒนามาจากโตโยต้า คราวน์ มาเจสตา แต่ไม่ประสบความสำเร็จในตลาดเท่าที่ควร ยอดขายในปีแรกอยู่ที่ประมาณ 500 คัน และถึงแม้เป้าหมายในปีที่สองจะอยู่ที่ 1,400 คัน แต่ HQ3 จะไม่สามารถทำกำไรได้จนกว่าจะมียอดขายต่อปีถึง 5,000 คัน ซึ่งเป็นเป้าหมายที่อาจไม่มีวันเป็นจริงได้ ภายในเดือนตุลาคม ค.ศ. 2007 ราคาได้ถูกปรับลดลงอย่างมาก และเปลี่ยนชื่อเป็น "Shengshi" ("วันแห่งความเจริญรุ่งเรือง") เพื่อดึงดูดผู้ซื้อทั่วไปได้ดีขึ้น ยอดขายในช่วงครึ่งแรกของ ค.ศ. 2007 มาจากสินค้าคงคลังทั้งหมดและมียอดรวม 788 คัน
เมื่อเปิดตัวใน ค.ศ. 2013 มีการคาดการณ์ว่าจะผลิตรถยนต์หงฉีรุ่นล่าสุดได้ 30,000 คันในเบื้องต้น แต่หนึ่งปีหลังการเปิดตัว ยอดขายกลับไม่ถึง 5,000 คัน โดยรถยนต์รุ่นนี้ถูกกำหนดให้เป็น "รถประจำตำแหน่งสำหรับเจ้าหน้าที่ระดับรัฐมนตรี" ใน ค.ศ. 2014 กองทัพปลดปล่อยประชาชนได้ซื้อรุ่น H7 ไปแล้วอย่างน้อย 1,000 คัน รุ่น L5 ซึ่งมีราคาแพงกว่ามาก ก็ถูกวางจำหน่ายควบคู่ไปกับรุ่น H7 ด้วย
ค.ศ. 2018–ปัจจุบัน.
เอฟเอดับบลิวกรุปจัดงาน "การประชุมกลยุทธ์แบรนด์หงฉี" ขึ้นที่มหาศาลาประชาชนในปักกิ่งเมื่อค่ำวันที่ 8 มกราคม ค.ศ. 2018 ในการประชุมครั้งนี้ ได้มีการเปิดตัวการออกแบบใหม่ของหงฉี พร้อมกับนำรถยนต์ต้นแบบมาจัดแสดง นอกจากนี้ยังได้มีการเปิดตัวโลโก้ใหม่ในเวลาเดียวกัน
ระหว่าง ค.ศ. 2018 ถึง 2021 แบรนด์มีการเติบโตสูงมาก โดยจาก 33,000 คันใน ค.ศ. 2018 เพิ่มขึ้นเป็นมากกว่า 100,000 คันใน ค.ศ. 2019, มากกว่า 200,000 คันใน ค.ศ. 2020 และมากกว่า 300,000 คันใน ค.ศ. 2021 ซึ่งเป็นการเติบโตถึง 63 เท่าใน 4 ปี
เมื่อวันที่ 8 มกราคม ค.ศ.2023 หงฉีได้เปิดตัวกลยุทธ์ระดับโลกสำหรับรถยนต์พลังงานใหม่
ใน ค.ศ. 2023 หงฉีเปิดตัวสองสายการผลิต ได้แก่ "หงฉี Golden Sunflower" และ "หงฉี New Energy" ซึ่งอยู่ภายใต้แบรนด์หลัก โดยมุ่งเน้นที่รถยนต์หรูพิเศษและรถพลังงานไฟฟ้าล้วนตามลำดับ
ใน ค.ศ. 2023 หงฉีกลับเข้าสู่ตลาดรถมินิบัสอีกครั้งเป็นครั้งแรกนับตั้งแต่การขายรถมินิบัส Hongqi CA630 ในช่วงทศวรรษ 1980 ด้วย Hongqi QM7 ที่มี 23 ที่นั่ง
ใน ค.ศ. 2023 เอฟเอดับบลิวประกาศเป็นการภายในถึงการตั้งคณะกรรมการปฏิบัติการแบรนด์หงฉีและได้มีการปรับเปลี่ยนองค์กรและบุคลากรหลายอย่าง
ผลิตภัณฑ์.
รถที่ทำตลาด.
สำหรับการขายสู่สาธารณะทั่วไป หงฉีมีผลิตภัณฑ์สามกลุ่ม ได้แก่ ซีรีส์ Golden Sunflower สำหรับรถยนต์รุ่นหรูหราพิเศษ, ซีรีส์ Energy-Saving สำหรับรถยนต์เครื่องยนต์สันดาปภายในแบบทั่วไป, และซีรีส์ New Energy สำหรับรถพลังงานไฟฟ้ารุ่นใหม่
รถประจำตำแหน่ง.
ก่อน ค.ศ. 2014 ผู้นำสูงสุดของจีนมักใช้รถยนต์ที่ประเทศเจ้าบ้านจัดหาให้เมื่อเดินทางไปเยือนต่างประเทศ ธรรมเนียมนี้เริ่มเปลี่ยนไปในเดือนพฤศจิกายน ค.ศ. 2014 เมื่อประธานาธิบดีสี จิ้นผิงนำรถประธานาธิบดีหงฉี L5 ของตนเองไปใช้ในการเยือนนิวซีแลนด์ในฐานะรถประจำตำแหน่งอย่างเป็นทางการ
ตามธรรมเนียมแล้ว ผู้นำสูงสุดของจีนใช้หงฉีเป็นรถยนต์ในพิธีการสำหรับการสวนสนามวันครบรอบการก่อตั้งสาธารณรัฐประชาชนจีน รถที่ใช้ในพิธีการเหล่านี้ เช่น CA7600J, CA772TJ, CA770TJ และ T196 มีรูปลักษณ์ที่ย้อนยุคซึ่งได้รับแรงบันดาลใจจาก CA72 รถรุ่นแรกของหงฉีที่ประธานพรรคคอมมิวนิสต์จีนและประธานคณะกรรมการการทหารส่วนกลาง เหมา เจ๋อตง ใช้ในงานฉลองครบรอบ 10 ปีสาธารณรัฐประชาชนจีน
รัฐบาลจีนใช้หงฉีเป็นหลักสำหรับรับรองแขกของรัฐที่เป็นประมุขจากต่างประเทศ รถยนต์รับรองแขกของรัฐในปัจจุบันประกอบด้วยหงฉี L5 และรุ่นย่อย L7 และ L9 รถยนต์เหล่านี้ไม่มีจำหน่ายแก่ประชาชนทั่วไป
ผลิตภัณฑ์ในอดีต.
รถต้นแบบ.
หงฉีบางครั้งจะไปปรากฏตัวในงานแสดงรถยนต์ที่จัดขึ้นในประเทศจีน โดยนำรถต้นแบบที่ดึงดูดความสนใจไปจัดแสดง
ในงานแสดงรถยนต์นานาชาติเซี่ยงไฮ้ 2005 มีการจัดแสดงรถต้นแบบหงฉี HQD
มีการเปิดตัวรถต้นแบบ SUV หงฉีในงานแสดงรถยนต์นานาชาติปักกิ่ง 2007
ในงานแสดงรถยนต์นานาชาติเซี่ยงไฮ้ 2015 หงฉีได้จัดแสดงรถต้นแบบ SUV ที่แตกต่างอย่างสิ้นเชิงจากรุ่นที่เคยนำเสนอใน ค.ศ. 2007
ในงานแสดงรถยนต์นานาชาติปักกิ่ง 2018 หงฉีได้เปิดตัวรถสปอร์ตพลังไฟฟ้าต้นแบบ "E-Jing GT Concept"
ในงานมอเตอร์โชว์แฟรงก์เฟิร์ต 2019 หงฉีได้เปิดตัวรถสปอร์ต "S9" และ SUV "E115"
ในงานแสดงรถยนต์นานาชาติเซี่ยงไฮ้ 2021 หงฉีได้เปิดตัวรถลีมูซีนหรูต้นแบบ "L-Concept"
HQE.
หงฉี HQE ที่ใช้เครื่องยนต์ V12 ไม่ได้เป็นแค่รถต้นแบบ แต่ยังถูกใช้งานจริงโดยหู จิ่นเทาในระหว่างพิธีสวนสนามครบรอบ 60 ปีสาธารณรัฐประชาชนจีน โดยใน ค.ศ. 2010 มีการปรากฏชื่อรถรุ่นนี้ในรายการรุ่นที่กำลังจะวางจำหน่ายอย่างเป็นทางการ ด้วยราคาขายปลีก 1.2 ล้านดอลลาร์สหรัฐ (ซึ่งจะทำให้เป็นรถยนต์ที่ผลิตในจีนที่มีราคาแพงที่สุดในประวัติศาสตร์) รถรุ่นนี้ถูกนำไปจัดแสดงในงานแสดงรถยนต์นานาชาติปักกิ่ง 2010 ในชื่อรุ่น CA7600L และติดตั้งเครื่องยนต์ V12 ขนาด 6.0 ลิตร ที่พัฒนาขึ้นเอง ให้กำลัง 
S9.
เช่นเดียวกับ HQE หงฉี S9 ไม่ได้เป็นเพียงรถต้นแบบเท่านั้น แต่จะเริ่มการผลิตในประเทศอิตาลีโดยบริษัท Silk-FAW ซึ่งเป็นการร่วมทุนระหว่างกลุ่มเอฟเอดับบลิวและบริษัทออกแบบสัญชาติอเมริกัน Silk EV S9 เป็นรถสปอร์ตหรูที่ใช้เครื่องยนต์สันดาปภายใน V8 ทวินเทอร์โบขนาด 4.0 ลิตร ทำงานร่วมกับระบบไฮบริด ทำให้มีกำลังขับถึง 1,381 แรงม้า รุ่นผลิตจริงของ S9 เปิดตัวในงานแสดงรถยนต์นานาชาติเซี่ยงไฮ้ 2021
รถออฟโรดขั้นสุดยอด.
SUV ห้าประตู เครื่องยนต์ปลักอินไฮบริด (PHEV) สี่มอเตอร์กำลัง 1,300 แรงม้า ระบบล็อกเฟืองท้ายสามตำแหน่ง ถังน้ำมันขนาด 85 ลิตร แบตเตอรี่ขนาด 65 กิโลวัตต์-ชั่วโมง ระบบจ่ายไฟฟ้าจากรถยนต์ (V2L) 7 กิโลวัตต์ และไลดาร์
ยอดขาย.
จีน.
ใน ค.ศ. 2013 มีรถยนต์หงฉีขายได้ทั้งหมด 2,534 คันในจีน ทำให้เป็นแบรนด์รถยนต์ที่ขายดีที่สุดเป็นอันดับที่ 67 ของประเทศในปีนั้น (และเป็นแบรนด์จีนที่ขายดีที่สุดเป็นอันดับที่ 41) ใน ค.ศ. 2014 หงฉีขายรถยนต์ได้ 2,774 คันและกลายเป็นแบรนด์รถยนต์ที่ใหญ่เป็นอันดับที่ 72 ในจีน
ในเดือนมกราคม ค.ศ. 2022 มีการจัดงานแถลงข่าวประจำปีของเอฟเอดับบลิวและหงฉี ข้อมูลแสดงให้เห็นว่ายอดขายของหงฉีเกิน 300,000 คันใน ค.ศ. 2021 ซึ่งเพิ่มขึ้น 50.1% เมื่อเทียบกับปีก่อนหน้า และครองอันดับหนึ่งในกลุ่มแบรนด์รถยนต์หรูในตลาดจีน โดยมีอัตราการเติบโตสูงที่สุดในบรรดาแบรนด์รถยนต์หรูทั้งหมด
วันที่ 1 มกราคม ค.ศ. 2024 ยอดขายปลีกของหงฉีใน ค.ศ. 2023 เกิน 370,000 คัน ซึ่งเพิ่มขึ้น 29.5% เมื่อเทียบกับปีก่อนหน้า และเติบโตอย่างต่อเนื่องเป็นปีที่ 6 ติดต่อกัน ส่วนแบ่งการตลาดของหงฉีอยู่ในอันดับหนึ่งในบรรดาแบรนด์จีนในตลาดรถยนต์สันดาปภายในที่มีราคามากกว่า 150,000 หยวนในจีน
นอกประเทศ.
หงฉีเริ่มเข้ามาในดูไบตั้งแต่เดือนธันวาคม ค.ศ. 2018 โดยขาย H5 และ H7 จำนวน 20 คันสำหรับใช้ในการประชุมสุดยอด NEXT 2019
วันที่ 30 ธันวาคม ค.ศ. 2020 หงฉีส่งออกรถเก๋ง H9 และ H5 รวมถึง SUV รุ่น HS7 และ HS5 จำนวน 400 คันไปยังญิดดะฮ์ในซาอุดีอาระเบีย
ในเดือนกันยายน ค.ศ. 2021 หงฉีได้เปิดตัวในนอร์เวย์
วันที่ 1 กุมภาพันธ์ ค.ศ. 2022 หงฉีเปิดตัวในเวียดนาม โดย E-HS9 และ H9 เป็นรถรุ่นแรกที่วางจำหน่าย และหงฉีก็เริ่มเข้ามาทำตลาดในอิสราเอลในวันที่ 6 เมษายน ค.ส. 2022 ด้วยการเปิดตัวหงฉี E-HS9 ภายใต้ Samelet Group
ในเดือนธันวาคม ค.ศ. 2022 หงฉีเปิดตัวในเดนมาร์กด้วย E-HS9
ในเดือนมกราคม ค.ศ. 2023 หงฉีเปิดตัวในสวีเดนด้วย E-HS9 แต่เนื่องจากยอดขายไม่ดี รุ่นดังกล่าวจึงได้รับการลดราคาอย่างมาก  ในอีกครึ่งปีต่อมา